text: Hotel Omm - Fusió d'estils musicals al Jamboree Duets
  Fusió d'estils musicals al Jamboree Duets
  El cicle de concerts va començar el passat dimarts 22 i el cap de setmana (dies 25, 26 i 27) encara la recta final amb una parella d'artistes diària en la que el jazz es mescla amb un altre gènere. Aquesta nit és el torn de Gemma Abrié i Miguel Ángel Corder, una combinació inusual de contrabaixos i veus per oferir un recorregut que va del jazz al pop passant per la cançó.
  El dissabte és el torn de Violeta Curry i Jaume Vilaseca. La cantant del mític conjunt The Supremes estarà acompanyada del pianista Vilaseca per rendir homenatge a la cultura musical nord-americana d'arrels negres. Per últim, la nit del diumenge serà per al duet format per Sofia Ribeiro i Bartolomeo Barenghi, on es fusionarà el fado i el jazz. La veu de la nova estrella de la música portuguesa estarà acompanyada de la càlida guitarra de l'artista italià per recordar figures musicals com Ella Fitzgerald o Amália Rodrigues.
  Es fan dues sessions per actuació: la primera a les 20h i l'altra a les 22h. Totes dues en una de les sales de jazz més mítiques de Barcelona, la Jamboree, situada a la Plaça Reial del barri Gòtic. Una cita musical molt especial amb sorprenents duets que els fans del jazz no poden perdre's.